- UNGGUTINGA
- <
- 25
- >

25
Ebraham Matianoa
1 Ebraham yau haing tela muli yanoa Ketura. 2 Hayau garadi li na Ebraham: Simran, Yoksan, Medan, Midian, Isbak xaung Sua. 3 Yoksan Seba Dedan tang tibuding. Dedan bakbakingdi Asurdi, Letusdi xaung Leumdi. 4 Midian garandi Epa, Eper, Hanok, Abida xaung Elda. Ding longga Ketura bakbagindi.
5 Ebraham sina xalinging longgalo na Aisak. 6 Ne garadi haining oxatamdi dahayaudi ba, sina yahangadi nadi saing bungina wauyu soxidi mala sangua garanoa Aisak, soxidi mala titia wa sanga karagia.
7 Ebraham wa laing nianindi 175. 8 Baing ina naga, yaganganoa sup saing mati bungina muganga. Duanga, nianindi dibaxagi, saing kinu rangua mugangandi. 9 Garang Aisak Ismael tang dikimang guhia wa Makpela, longga Mamre sanga karagia. Guhia ba wa mana Epron titinoa, Sohar garanoa, lipu Hitam. 10 Titia ba, Ebraham gim rangua Hitdi ba. Dikimang la ba rangua haininoa Sara.✡Unggutinga (Stat) 23:3-16 11 Kimuya mana Ebraham matianoa, Urana sina guxama na garanoa Aisak. Mana bungina baguba, Aisak wa mana Ber-Lahai-Roi.
Ismael Bakbagindi
12 Ismael bakbagindi bila li. Ebraham garanoa. Haing Isikpama Hagar, Sara haining oxata olanggama, hayau na.
13 Ismael garang lupdi yadingdi bila li. Ungguti mana matuaua ila mari. Nebaiot Ismael garang matuaua, kimuya Kedar, Atbel, Mipsam, 14 Misma, Duma, Masa, 15 Hadat, Tema, Yetur, Napis xaung Kedema. 16 Ismael garang lup 12 disok yanamdi mana bakbak 12 ba daxap yadingdi. Taining tainina ding ganangading xaung tabalaxayading. 17 Ismael wa laing nianindi 137. Yaganganoa sup saing mati, saing kinu rangua mugangandi. 18 Bakbagindi dirung mana titia liwe mana Habila xaung Sur, haxek mana Isip bila sanga Asur wa mana. Baing bakbakkadi li dirung xai rangua ding te.
Yekop Iso Tang
19 Ebraham garanoa Aisak bakbagindi bila li. Ebraham Aisak tibuna. 20 Aisak nianindi 40 baing yau Rebeka. Rebeka tibuna Betuel, Aram tela yabanoa Padan-Aram. Rebeka moxongonoa Laban, lipu Aramgam.
21 Aisak sabu na Toxoratamona ba hauli haininoa, namua na xuhiana. Toxoratamona lungu sabunganoa, saing Rebeka gamona. 22 Garadi dahaung lunia, saing harua ba, “Baruta alali sok manga?” Binabu ila ba xusunga Toxoratamona.
23 Toxoratamona harua na ba,
“Numanuma luwa duwa gamomia,
saing bakbak luwa bagula disok sanguaung, dutu ding.
Bakbak tela haringinganoa bagula dali tela,
saing sabangua bagula tuxu kixinginoa oxatanoa.”✡Rom 9:12
24 Tauna, xaidap hayauxingama sok, baing gara haragaragangandi duwa gamonia baing. 25 Gara mugamungama sok sabuxana, saing sangganoa bukbuxana bila imang buxama. Binabu duxu yanoa ba Iso.*Iso waxungtuanoa haxek mana Hibru haruanga tela namuxinoa bukbuxana. 26 Sup, baing kixinginoa sok, rimanoa tuxu Iso king tambonga. Binabu duxu yanoa ba Yekop.†Yekop namuxinoa tuxu king tambonga. Mana Hibru xuana haruanga ba harua saha mana haruanga langua. Aisak nianindi 60 bungina Rebeka hayau haragaraganganadi ba.
Iso Yunga Yabang Matuaua Mala Rangua Yekop
27 Neng sabangandi ditubu, baing Iso ruanginoa yabina, lipu onganam. Ne Yekop lipu mamugina, wa tabalaxaya(u). 28 Aisak muruna mana Iso, namua na yaha ba xang asaxa abungindi xapdi. Ne Rebeka muruna mana Yekop.
29 Xaidap tela Yekop bori, baing Iso goxoya ongania ma. Haringinganoa sup saing gesaging sibuna. 30 Harua na Yekop ba, “Sap! Oxop axamang sabuxana ubori ba ma bu ngaxang. Haringingagu sup saing gesagu sibuna.” (Binabu duxu yan tela ba Idom.)‡Idom namuxinoa sabuxana.
31 Ne Yekop harua ba, “Sangau, ne muga uyunga yabama matuaua mala rangua nga to.”
32 Iso harua ba, “Laku, ngabo ba ngamatiuba! Yabagu matuaua sanga ba hauli nga baru?”
33 Ne Yekop harua ba, “Uhau haruangua rangua nga to.” Binabu hau haruangua rangua saing yunga yabang matuaua na Yekop.✡Hibru 12:16
34 Baing Yekop sina salanga na Iso xaung anginga boringam sabuxana tongtongia mana lentil marandi.§lentil marandi—Lentil marandi bila kalaidi ne sabuxading. Xang nung, baing mesa ilauba.
Bila balau Iso hatanga ba yabang matuaua axamang olang hatumingania.

- UNGGUTINGA
- <
- 25
- >

✡25:10 Unggutinga (Stat) 23:3-16

✡25:23 Rom 9:12

*25:25 Iso waxungtuanoa haxek mana Hibru haruanga tela namuxinoa bukbuxana.

†25:26 Yekop namuxinoa tuxu king tambonga. Mana Hibru xuana haruanga ba harua saha mana haruanga langua.

‡25:30 Idom namuxinoa sabuxana.

✡25:33 Hibru 12:16

§25:34 lentil marandi—Lentil marandi bila kalaidi ne sabuxading.

© 2018 Wycliffe Bible Translators, Inc.